**Ministru kabineta noteikumu projekta**

**“Higiēnas un obligātās nekaitīguma prasības govs un kazas svaigpiena apritei nelielā apjomā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes**  **nepieciešamība** | | |
| 1. | Pamatojums | Pārtikas aprites uzraudzības likuma 4. panta otrā daļa un 8. panta desmitā un divpadsmitā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2010. gada 13. aprīļa noteikumi Nr. 345 “Higiēnas un obligātās nekaitīguma prasības govs svaigpiena apritei nelielā apjomā” (turpmāk – noteikumi Nr.345), kuros nepieciešams izdarīt grozījumus.  Tā kā nepieciešamo grozījumu apjoms pārsniegtu pusi no noteikumu Nr.345 normām, ir sagatavots jauns noteikumu projekts “Higiēnas un obligātās nekaitīguma prasības govs un kazas svaigpiena apritei nelielā apjomā” (turpmāk – noteikumu projekts).  Noteikumi Nr.345 nosaka higiēnas un obligātās nekaitīguma prasības, kas jāievēro svaigpiena ražotājam, kurš tieši piegādā govs svaigpienu galapatērētājam, vai personai, kura nodarbojas ar mazumtirdzniecību un tieši realizē govs svaigpienu galapatērētājam nelielā apjomā. Lai paplašinātu uzņēmējdarbības iespējas ražotājiem, kas savā saimniecībā iegūst kazas svaigpienu, nepieciešams noteikt, ka higiēnas un obligātās nekaitīguma prasības jāattiecina arī uz kazas svaigpiena ražotājam, kas realizē pienu nelielā apjomā.  Lai varētu kontrolēt realizētā svaigpiena apjomu, ir jāprecizē tā uzskaite, dokumentējamās informācijas saturs un informācijas glabāšanas kārtība.  Noteikumu projektā paredzēts, ka par nelielu svaigpiena apjomu uzskatāms tāds svaigpiena apjoms, ko ražotājs iegūst no sev piederošām govīm un kazām un realizē tieši galapatērētājam vai mazumtirdzniecības uzņēmumam ne vairāk kā 1000 tonnas gadā.  Lai varētu piegādāt svaigpienu galapatērētājam vai mazumtirdzniecības uzņēmumam, kas tieši apgādā galapatērētāju, atbilstoši noteikumiem Nr.345 ir nepieciešama svaigpiena realizācijas atļauja. Noteikumu projektā precizēta kārtība, kādā izsniedz, aptur un atjauno svaigpiena realizācijas atļauju.  Ražotājs, iesniedzot Pārtikas un veterinārajam dienestam (turpmāk – PVD) iesniegumu svaigpiena realizācijas atļaujas saņemšanai, iesniedz arī pārskatu par laboratoriskās testēšanas rezultātiem, kas iegūti divu nedēļu laikā pirms iesnieguma iesniegšanas un apliecina svaigpiena atbilstību mikrobioloģiskās un kvalitātes kritērijiem. Analīžu rezultāti, kuros norādīts baktēriju un somatisko šūnu skaits, inhibitorvielu klātbūtne pienā un tā sasalšanas punkts, liecina par svaigpiena kvalitāti. Ražotājam jānodrošina piena laboratoriskā testēšana arī uz patogēno mikrofloru. Patogēnās mikrofloras (*Staphylococcus aureus,* *Salmonella spp.*) klātbūtne svaigpienā būtiski ietekmē tā nekaitīgumu, tāpēc šo kritēriju atbilstība ir nozīmīgs svaigpiena nekaitīguma kritērijs.  PVD pēc iesnieguma un laboratoriskās testēšanas rezultātu saņemšanas izvērtē to atbilstību normatīvo aktu prasībām. Noteikumos Nr.345 ir noteiktas prasības, ka PVD, veicot pārbaudi novietnē, ņem paraugus, lai pārliecinātos par svaigpiena atbilstību mikrobioloģiskajiem un kvalitātes kritērijiem, bet svaigpiena ražotājs pirms iesnieguma iesniegšanas jau ir veicis piena laboratoriskos izmeklējumus. Lai samazinātu administratīvo slogu, tiek atcelta prasība atkārtotai piena laboratorisko izmeklējumu veikšanai. Tā kā saskaņā ar spēka esošajiem noteikumiem PVD dzīvnieku novietni pārbauda ne retāk kā reizi gadā, tiek atcelta arī prasība veikt novietnes pārbaudi brīdī, kad ražotājs iesniedz iesniegumu svaigpiena realizācijas atļaujas saņemšanai.  Noteikumu projekts paredz, ka svaigpiena ražotājs, kam Lauksaimniecības datu centra (turpmāk – datu centrs) svaigpiena kvalitātes datubāzē ir ievietoti dati par saražotā svaigpiena kvalitāti, var izmantot esošos svaigpiena paraugu testēšanas rezultātus, kuros ir aprēķināts baktēriju kopskaita un somatisko šūnu skaita vidējais ģeometriskais rādītājs, pievienojot tos iesniegumam.  Noteikumu projekts paredz, ka gadījumos, kad svaigpiena ražotājs neievēros noteikumos noteiktās prasības, PVD apturēs svaigpiena realizācijas atļauju. Lai atjaunotu svaigpiena realizācijas atļauju, ražotājam PVD būs jāiesniedz iesniegums ar lūgumu veikt novietnes pārbaudi, ņemt laboratoriskās testēšanas analīzes un atjaunot atļauju pēc tam, kad būs novērstas neatbilstības, kuru dēļ tika apturēta svaigpiena realizācijas atļauja. PVD desmit darbdienu laikā pārbaudīs, vai novietne atbilst šajos noteikumos noteiktajām prasībām, un noņems piena paraugu, lai pārliecinātos par svaigpiena atbilstību šo noteikumu projekta 1. pielikumā minētajiem kritērijiem. Visas izmaksas, kas saistītas ar piena realizācijas atļauju atjaunošanu, segs svaigpiena ražotājs.  Noteikumu projektā precizēts, ka dzīvnieku novietne, kurā iegūst svaigpienu, atbilst normatīvajiem aktiem par dzīvnieku veselības, labturības, dzīvnieku barības aprites, pārtikas, veterināro zāļu un dzīvnieku izcelsmes blakusproduktu apriti. Ievērojot līdzšinējo pieredzi, ka svaigpiena ražotājs atdzesē svaigpienu ar neatbilstošām metodēm, kas nenodrošina svaigpiena tūlītēju atdzesēšanu un līdz ar to arī higiēnas un nekaitīguma prasību izpildi, noteikumu projektā ir iekļauta prasība, ka piens atdzesējams aukstuma iekārtās, lai ievērotu nepieciešamās higiēnas un nekaitīguma prasības un svaigpiens tiktu atdzesēts pārtikai piemērotā vietā un veidā. Noteikumu projektā noteiktais sešu mēnešu pārejas periods ļaus svaigpiena ražotājiem laikus nodrošināt šīs prasības izpildi.  Tāpat noteikumu projektā ir iekļauta norma par to, lai personas, kas veic jebkādas darbības ar svaigpienu, lietotu piemērotu un tīru apģērbu un ievērotu personīgo higiēnu.  Noteikumos Nr.345 ir noteikta prasība, ka svaigpiena paraugu marķē, bet nav precizēts, kādai informācijai jābūt norādītam marķējumā, tāpēc noteikumu projektā paredzēts, ka svaigpiena parauga marķējumā jābūt norādītam novietnes numuram.  Noteikumu projekta 1. pielikumā noteikti arī mikrobioloģiskie un kvalitātes kritēriji kazas svaigpienam, savukārt 2. pielikumā noteiktajā svaigpiena pavaddokumentā paredzēta iespēja norādīt dzīvnieku sugas nosaukumu. |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Stājoties spēkā noteikumu projektam, spēku zaudēs noteikumi Nr.345. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārtikas apritē iesaistītie svaigpiena ražotāji (gan fiziskas, gan juridiskas personas), kas iegūst svaigpienu nelielā apjomā un realizē tieši galapatērētājam vai mazumtirdzniecības uzņēmumam, kurš to realizē tieši galapatērētājam.  2017. gada jūnijā, pēc datu centra datiem, Latvijā reģistrēts 7125 piena ražotājs un pārstrādātājs un 70 piena pircēju. Pēc PVD datiem, 2017. gada jūnijā ir reģistrētas **546** svaigpiena realizācijas atļaujas piegādēm nelielā daudzumā. |
| 2. | Tiesiskā regulējuma ietekme uz tautsaimniecību un administratīvo slogu | Stājoties spēkā noteikumiem, svaigpiena ražotājiem, kas vēlēsies piegādāt svaigpienu mazumtirdzniecībai, 2.pielikumā būs jānorāda dzīvnieku sugas nosaukums. Noteikumu projekts paredz iespēju svaigpiena ražotājiem paplašināt uzņēmējdarbību, t.i., realizēt ne tikai govju, bet arī kazu svaigpienu. Ir samazināts administratīvais slogs svaigpiena realizācijas atļaujas saņemšanā, ražotāju atbrīvojot no PVD fiziskas novietnes pārbaudes un svaigpiena paraugu ņemšanas. |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, ko veido juridiskas personas, nepārsniedz 2000 *euro* gadā, bet fiziskām personām nepārsniedz 200 *euro*. |
| 4. | Cita informācija | Nav. |

*Anotācijas III un IV sadaļa – projekts šīs jomas neskar.*

|  |  |
| --- | --- |
| **V. Tiesību akta projekta atbilstība Latvijas Republikas**  **starptautiskajām saistībām** | |
| 1. Saistības pret Eiropas Savienību | Noteikumu projekts atbilst Latvijas saistībām pret Eiropas Savienību, kuras noteiktas Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (turpmāk – Parlamenta un Padomes Regula Nr. 853/2004). |
| 2. Citas starptautiskās saistības | Projekts šo jomu neskar. |
| 3. Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | 1)Eiropas Parlamenta un Padomes 2004. gada 29. aprīļa Regula (EK) Nr.852/2004 par pārtikas produktu higiēnu (turpmāk – Parlamenta un Padomes Regula Nr. 852/2004);  2) Parlamenta un Padomes Regula Nr. 853/2004. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. |
| Parlamenta un Padomes Regula Nr. 852/2004 par pārtikas produktu higiēnu II pielikums | Noteikumu projekta 40. punkts | Regulas punkts tiek ieviests pilnībā. | Nav paredzētas stingrākas saistības. |
| Parlamenta un Padomes Regulas Nr. 853/2004 1.panta 4.punkts | Noteikumu projekta 1. punkts | Regulas punkts tiek ieviests pilnībā.  Noteikumu prasību izpildi nodrošina Pārtikas un veterinārais dienests. | Nav paredzētas stingrākas saistības. Ar minētās regulas punktu tiek noteikts dalībvalsts uzdevums izstrādāt normatīvo aktu, kas nosaka prasības pamatproduktiem, uz kuriem regula neattiecas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts ir tehniskie noteikumi, un tas ir jānosūta saskaņošanai Eiropas Komisijai. | | |
| Cita informācija | Nav | | |

*Anotācijas V sadaļas 2 .tabula – projekts šo jomu neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas**  **aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Zemkopības ministrijas tīmekļvietnē no 2017.gada 20. aprīļa līdz 28. aprīlim. |
| 2. | Sabiedrības līdzdalība projekta izstrādē | Noteikumu projekts elektroniski tika nosūtīts saskaņošanai ar nevalstiskajām organizācijām “Lauksaimnieku organizāciju sadarbības padome”, “Latvijas Lauksaimniecības kooperatīvu asociācija”, “Latvijas Piensaimnieku centrālā savienība”, “Zemnieku saeima”, “Pārtikas amatnieki”, “Latvijas Zemnieku federācija”, “Latvijas kazu audzētāju apvienība” un “Latvijas Lauku konsultāciju un izglītības centrs”. |
| 3. | Sabiedrības līdzdalības rezultāti | “Lauksaimnieku organizāciju sadarbības padome” un “Latvijas kazu audzētāju apvienība” noteikumu projekta tālāku virzību atbalsta bez iebildumiem un priekšlikumiem. Pārējās nevalstiskās organizācijas atzinumu par noteikumu projektu nesniedza. |
| 4. | Cita informācija | Projekts šo jomu neskar. |
| **VII. Tiesību akta projekta izpildes nodrošināšana**  **un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

# Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Jirgensone 67027115

Liene.Jirgensone@zm.gov.lv